Regeringen har sagt, at den med sin terrorpakke vil give Forsvarets Efterretningstjeneste (FE) lov til målrettet at overvåge danske foreign fighters, når de opholder sig i udlandet.

Men regeringens hensigt har reelt været at spionere mod en bredere skare end dem, der kæmper i Syrien og Irak eller træner blandt militante ekstremister.

Det viser Forsvarsministeriets lovudkast fra februar, som Politiken er i besiddelse af. Her skriver ministeriet, at spiontjenesten også skal have adgang til at overvåge personer, »der faciliterer andres deltagelse i aktiviteter, der kan indebære en trussel mod Danmark eller danske interesser«.